b"\n_START_ARTICLE_\nEdifici a la pla\xc3\xa7a del Blat, 5\n_START_SECTION_\nDescripci\xc3\xb3\n_START_PARAGRAPH_\nA la raconada que comunica la pla\xc3\xa7a del Blat amb el carrer de l'Espardenyes hi ha aquest edifici d'habitatges que consta de baixos comercials i quatre plantes m\xc3\xa9s. A la primera planta dos dels tres balcons estan emmarcats per sengles arcs de mig punt d'obra arrebossada. Per sota de la balconada correguda hi ha un esgrafiat que forma una sanefa, detall art\xc3\xadstic que es repeteix a la segona i tercera plantes, encara que m\xc3\xa9s discret. A tots els pisos hi ha tres obertures per planta que corresponen als balcons; els del tercer pis tenen m\xc3\xa9s volada i amplada que els del quart._NEWLINE_La fa\xc3\xa7ana es remata amb cornisa amb motllura senzilla, encara que tingui un perfil m\xc3\xa9s desenvolupat que la cornisa existent en el forjat de la primera planta.\n_START_SECTION_\nHist\xc3\xb2ria\n_START_PARAGRAPH_\nLa data de l'immoble correspon a l'any 1833, ja que damunt de la porta principal que \xc3\xa9s bastant petita hi ha un treball de forja que determina un rectangle i en el centre senyala aquesta data."